‘CENTEL’ ทำสถิติกำไรหวังโตต่อไป
CENTEL สร้างสถิติใหม่อีกครั้ง กำไรสุทธิไตรมาส 2 เพิ่มขึ้น 285.4% รายได้เกิน 3,000 ล้าน
15 ส.ค. 2555

CENTEL สร้างสถิติใหม่อีกครั้ง กำไรสุทธิไตรมาส 2 เพิ่มขึ้น 285.4% รายได้เกิน 3,000 ล้าน
นายรณชิต มหัทธนะพฤทธิ์ รองประธานอาวุโส ฝ่ายการเงินและบริหาร แจ้งผลประกอบการของบริษัท โรงแรมเซ็นทรัล พลาซา (CENTEL) ไตรมาส 2/2555 ว่า มีกำไรสุทธิ 163.8 ล้านบาท เพิ่มขึ้น 285.4% จากไตรมาสเดียวกันของปีก่อน
ทั้งนี้ ส่งผลให้ครึ่งปีแรก 2555 มีกำไรสุทธิ 729.3 ล้านบาท เพิ่มขึ้น 64.4% เมื่อเทียบกับช่วงเดียวกันของปีที่ผ่านมา 
นายสุทธิเกียรติ จิราธิวัฒน์ ประธานกรรมการ CENTEL กล่าวว่า บริษัทได้สร้างสถิติใหม่เป็นประวัติการณ์อีกครั้ง โดยมีรายได้รวมไตรมาส 2/2555 มากกว่า 3,000 ล้านบาท และกำไรสุทธิเติบโตสูง และในครึ่งปีหลังของปี 2555 นี้ บริษัทยังคงมุ่งมั่นในการผลักดันธุรกิจโรงแรมและธุรกิจอาหารให้มีการเติบโตต่อไป และหวังเป็นอย่างยิ่งว่าจะสร้างสถิติใหม่อีกครั้ง
กำไรไตรมาส 2 ของ CENTEL เนื่องมาจากบริษัทมีรายได้รวม 3,541.4 ล้านบาท เพิ่มขึ้น 34.6% จากไตรมาสเดียวกันของปีก่อน เป็นรายได้จากธุรกิจโรงแรม 1,380.1 ล้านบาท และรายได้จากธุรกิจอาหาร 2,161.3 ล้านบาท หรือสัดส่วนรายได้เท่ากับ 39 : 61 (ไตรมาส 2/2554 เท่ากับ 40 : 60)
สำหรับธุรกิจโรงแรม มีรายได้รวมเพิ่มขึ้น 31.5% จากช่วงเดียวกันของปีก่อน อัตราการเข้าพักเฉลี่ย 64.8% เพิ่มขึ้น 6.7% (ไตรมาส 2/2554 : 58.1%)